Document ID: 31982L0883

Nõukogu direktiiv,
3. detsember 1982,
titaandioksiidi tööstuse jäätmetest mõjutatud keskkondade järelevalve ja seire korra kohta
(82/883/EMÜ)
EUROOPA ÜHENDUSTE NÕUKOGU,
võttes arvesse Euroopa Majandusühenduse asutamislepingut, eriti selle artikleid 100 ja 235,
võttes arvesse nõukogu 20. veebruari 1978. aasta direktiivi 78/176/EMÜ titaandioksiidi tööstuse jäätmete kohta, [1] eriti selle artikli 7 lõiget 3,
võttes arvesse komisjoni ettepanekut, [2]
võttes arvesse Euroopa Parlamendi arvamust, [3]
võttes arvesse majandus- ja sotsiaalkomitee arvamust [4]
ning arvestades, et:
olenemata titaandioksiidi tööstuse jäätmete töötlemise meetodist ja ulatusest peavad niisuguste jäätmete heite, mahapaneku, maa peale ladustamise, ladestamise või pinnasesse pumpamisega kaasnema mõjutatud keskkondade järelevalve- ja seiremeetmed füüsikalisest, keemilisest, bioloogilisest ja ökoloogilisest seisukohast;
nimetatud keskkondade kvaliteedi jälgimiseks tuleb võtta proove lisades määratletud parameetrite hindamiseks vajaliku minimaalse sagedusega; niisuguste proovivõtuoperatsioonide arvu on saadud tulemusi arvesse võttes võimalik vähendada; seire tõhususe tagamiseks tuleb proove võimaluse korral võtta ka tsoonist, mis arvatakse jäävat kõnealusest jäätmete kahjutustamise mõjualast väljapoole;
seoses liikmesriikide poolt tehtavate analüüsidega tuleb kinnitada ühised standardsed mõõtemeetodid niisuguste parameetriliste väärtuste kindlaksmääramiseks, mis määratlevad asjaomaste keskkondade füüsikalised, keemilised, bioloogilised ja ökoloogilised omadused;
liikmesriigid võivad mõjutatud keskkondade järelevalveks ja seireks igal ajal kehtestada lisaks käesoleva direktiiviga kehtestatuile ka muid parameetreid;
on vaja määratleda, millised järelevalve- ja seiremeetodite üksikasjad liikmesriigid komisjonile edastavad; komisjon avaldab liikmesriikidelt eelnevalt saadud nõusolekul nimetatud üksikasjade kohta konsolideeritud aruande;
järelevalve- ja seireoperatsioonide teostamine võib teatud looduslikes tingimustes osutuda raskeks ning järelikult on vaja teatud juhtumite jaoks näha ette mööndused seoses käesoleva direktiivi nõuetega;
tehnika ja teaduse areng võib nõuda lisades sisalduvate teatud normide kiiret kohandamist; vajalike meetmete rakendamise hõlbustamiseks tuleb kehtestada kord tiheda koostöö sisseseadmiseks liikmesriikide ja komisjoni vahel teaduse ja tehnika arenguga kohandamise komitee vahendusel,
ON VÕTNUD VASTU KÄESOLEVA DIREKTIIVI:
Artikkel 1
Käesoleva direktiiviga kehtestatakse vastavalt direktiivi 78/176/EMÜ artikli 7 lõikele 3 titaandioksiidi tööstuse jäätmete heite, mahapaneku, maa peale ladustamise, ladestamise või pinnasesse pumpamise keskkonnamõjude järelevalve ja seire kord keskkonna füüsikaliste, keemiliste, bioloogiliste ja ökoloogiliste aspektide suhtes.
Artikkel 2
Käesolevas direktiivis kasutatakse järgmisi mõisteid:
- mõjutatud keskkond on veekeskkond, maapind ja maa-alused kihid ning õhk, millesse titaandioksiidi tööstuse jäätmed heidetakse, kuhu maha pannakse, millele ladustatakse, ladestatakse või millesse pumbatakse,
- proovivõtupunkt on koht, kus proovid võetakse.
Artikkel 3
1. Artiklis 1 nimetatud järelevalve ja seire käigus jälgimist vajavad olulised parameetrid on määratletud lisades.
2. Kui parameeter paikneb lisades "kohustusliku kindlaksmääramise" veerus, siis tuleb proovivõttu ja proovide analüüsimist teostada näidatud keskkonnakomponentide suhtes.
3. Kui parameeter paikneb lisades "vabatahtliku kindlaksmääramise" veerus, siis lasevad liikmesriigid teostada proovivõttu ja proovide analüüsimist näidatud keskkonnakomponentide suhtes juhul, kui nad peavad seda vajalikuks.
Artikkel 4
1. Liikmesriigid teostavad mõjutatud keskkondade ja nende naabruses paiknevate arvatavalt jäätmete kahjutustamise mõjualast väljapoole jäävate tsoonide järelevalvet ja seiret, arvestades seejuures eriti kohalike keskkonnateguritega ning jäätmete kahjutustamise viisiga, st kas tegemist on mõnikord toimuva või pideva kahjutustamisega.
2. Kui lisades ei ole ette nähtud teisiti, siis määravad liikmesriigid juhtumite haaval kindlaks täpsed proovivõtukohad, nende kohtade kauguse lähimast saastavast jäätmete kahjutustamise punktist ning proovivõtu sügavuse või kõrguse.
Järjestikuste proovivõtuoperatsioonide korral tuleb proovid võtta samast kohast ja sügavuselt ning samadel tingimustel, näiteks tõusu-mõõna ala puhul tõusu ja mõõna teguri suhtes samal ajal.
3. Liikmesriigid määravad mõjutatud keskkondade järelevalve ja seire jaoks iga lisades antud parameetri puhul kindlaks proovivõtu- ja analüüsimissageduse.
Niisuguste parameetrite puhul, mille kindlaksmääramine on kohustuslik, ei tohi proovivõtu- ja analüüsimissagedused olla lisades näidatud minimaalsetest sagedustest väiksemad. Kui aga kord jäätmete toime, nende poolt põhjustatud ohud ja nende mõju on võimalikult suurel määral kindlaks tehtud ning kui keskkonna kvaliteet ei ole märkimisväärselt halvenenud, siis võivad liikmesriigid näha ette neist sagedustest väiksemad proovivõtu- ja analüüsimissagedused. Kui aga jäätmete kahjutustamise või kahjutustamisoperatsiooni muutuse tagajärjel keskkonna kvaliteet järgnevalt märkimisväärselt halveneb, siis pöörduvad liikmesriigid tagasi niisugustele proovivõtu- ja analüüsimissagedustele, mis ei ole lisades täpsustatutest väiksemad. Kui liikmesriik peab vajalikuks või soovitavaks, siis võib ta eristada erinevaid parameetreid, kohaldades käesolevat lõiku niisuguste parameetrite puhul, millega seoses ei ole keskkonna kvaliteedi olulist halvenemist registreeritud.
4. Arvatavalt väljapoole jäätmete kahjutustamise mõjuala jääva asjakohase naabruses paikneva tsooni seire ja kontrollimise jaoks kehtestavad proovivõtu- ja analüüsimissageduse liikmesriigid ise. Kui liikmesriik leiab, et niisuguse naabertsooni kindlaksmääramine ei ole võimalik, siis teavitab ta sellest komisjoni.
Artikkel 5
1. Standardsed mõõtemeetodid parameetriliste väärtuste kindlaksmääramiseks on täpsustatud lisades. Muid meetodeid kasutavad laborid peavad tagama saadud tulemuste võrreldavuse.
2. Proovide edasitoimetamiseks kasutatud mahutid, ühe või mitme parameetri analüüsimise eesmärgil proovi osa säilitamiseks kasutatud vahendid ja meetodid, proovide transportimine ja hoidmine ning nende ettevalmistamine analüüsimiseks peavad olema niisugused või tuleb teostada selliselt, et need ei mõjutaks märkimisväärselt analüüsi tulemusi.
Artikkel 6
Liikmesriigid võivad mõjutatud keskkondade järelevalveks ja seireks igal ajal kehtestada lisaks käesoleva direktiiviga kehtestatuile ka muid parameetreid.
Artikkel 7
1. Aruanne, mille liikmesriigid peavad komisjonile edastama vastavalt direktiivi 78/176/EMÜ artiklile 14, sisaldab üksikasju nimetatud direktiivi artikli 7 lõike 2 kohaselt määratud asutuste poolt teostatud järelevalve- ja seireoperatsioonide kohta. Nimetatud üksikasjade hulka peab iga mõjutatud keskkonna puhul kuuluma järgmine teave:
- proovivõtupunkti kirjeldus, kaasa arvatud selle püsivad iseärasused (mille võib kodeerida) ning muu administratiivne ja geograafiline informatsioon. See teave esitatakse vaid ühel korral pärast proovivõtupunkti määramist,
- kasutatud proovivõtumeetodite kirjeldus,
- niisuguste parameetrite mõõtmistulemused, mille kindlaksmääramine on kohustuslik, ja kui liikmesriik peab seda kasulikuks, siis ka vabatahtlikult kindlaksmääratavate parameetrite mõõtmistulemused,
- kasutatud mõõte- ja analüüsimeetodid ning vajadusel nende määramise piirlävi, usaldusväärsus ja täpsus,
- vastavalt artikli 4 lõikele 3 tehtud proovivõtu- ja analüüsimissageduse muudatused.
2. Esimeseks vastavalt lõikele 1 edastatavaks teabekogumiks on andmed, mis kogutakse kolmandal aastal pärast käesoleva direktiivi teatavakstegemist.
3. Komisjon avaldab asjaomaselt liikmesriigilt eelnevalt saadud nõusoleku korral kokkuvõtte talle esitatud teabest.
4. Komisjon hindab mõjutatud keskkondade järelevalve ja seire korra tõhusust ja esitab vajaduse korral mitte hiljem kui kuus aastat pärast käesoleva direktiivi teatavakstegemist nõukogule ettepanekud nimetatud korra täiustamiseks ja mõõtemeetodite (kaasa arvatud nende määramise piirläve) usaldusväärsuse ja täpsuse ning proovivõtumeetodite ühtlustamiseks.
Artikkel 8
Liikmesriigid võivad käesolevast direktiivist kõrvale kalduda üleujutuse või loodusõnnetuse korral või erakordsete ilmastikutingimuste tõttu.
Artikkel 9
Vajalikud muudatused lisade kohandamiseks teaduse ja tehnika arenguga
- "vabatahtliku kindlaksmääramise" veerus loetletud parameetrite, ja
- standardsete mõõtemeetodite
osas võetakse vastu artikliga 11 kehtestatud korras.
Artikkel 10
1. Moodustatakse tehnika arenguga kohandamise komitee (edaspidi nimetatud "komitee"), mis koosneb liikmesriikide esindajatest ja mille eesistujaks on komisjoni esindaja.
2. Komitee kehtestab oma töökorra.
Artikkel 11
1. Kui tuleb järgida käesolevas artiklis sätestatud korda, suunab küsimuse komiteele eesistuja kas omal algatusel või liikmesriigi esindaja taotlusel.
2. Komisjoni esindaja esitab komiteele võetavate meetmete eelnõu. Komitee esitab eesistuja poolt lähtuvalt küsimuse kiireloomulisusest määratud tähtaja jooksul eelnõu kohta oma arvamuse. Arvamused võetakse vastu 45häälelise häälteenamusega ning liikmesriikide hääli arvestatakse asutamislepingu artikli 148 lõikega 2 sätestatud korras. Eesistuja ei hääleta.
3. a) Kui kavandatavad meetmed on komitee arvamusega kooskõlas, võtab komisjon need vastu.
b) Kui kavandatavad meetmed ei ole komitee arvamusega kooskõlas või kui komitee ei esita oma arvamust, esitab komisjon võetavate meetmete kohta viivitamatult ettepaneku nõukogule. Nõukogu teeb otsuse kvalifitseeritud häälteenamusega.
c) Kui nõukogu ei ole otsust teinud kolme kuu jooksul alates ettepanekute tegemisest, võtab komisjon ettepandud meetmed vastu.
Artikkel 12
Direktiivi 78/176/EMÜ artikli 8 lõike 1 punkt c asendatakse järgmisega:
"c) kui niisuguse seire tulemused, mida liikmesriigid on kohustatud teostama seoses asjaomase keskkonnaga, paljastavad kõnealuse piirkonna halvenemise või"
.
Artikkel 13
Kui jäätmete kahjutustamiseks on vastavalt direktiivi 78/176/EMÜ artikli 4 lõikele 1 vajalik loa saamine enam kui ühe liikmesriigi pädevatelt ametiasutustelt, siis konsulteerivad asjaomased liikmesriigid üksteisega seireprogrammi sisu ja rakendamise osas.
Artikkel 14
1. Liikmesriigid jõustavad käesoleva direktiivi järgimiseks vajalikud õigus- ja haldusnormid kahe aasta jooksul alates direktiivi teatavakstegemisest. Liikmesriigid teatavad neist viivitamatult komisjonile.
2. Liikmesriigid edastavad komisjonile käesoleva direktiiviga reguleeritavas valdkonnas nende poolt vastuvõetavate põhiliste siseriiklike õigusnormide teksti.
Artikkel 15
Käesolev direktiiv on adresseeritud liikmesriikidele.
Brüssel, 3. detsember 1982

Labels: 12
1
20